**Deň svätého Valentína**

Sviatok sv. Valentína patrí medzi najkrajšie sviatky v roku. Je sviatkom všetkých zamilovaných, kedy si vyznávame lásku, náklonnosť a sympatie viac ako inokedy. Obdarúvame sa kvetmi, sladkosťami i inými drobnosťami a stretávame sa na romantických miestach. Na našej škole máme už dlhodobo zavedenú tradíciu odovzdávania pozdravov pri príležitosti Sviatku sv. Valentína. V tomto školskom roku sme pozdravy zbierali týždeň pred týmto sviatkom do špeciálnej škatule a v Deň svätého Valentína tieto pozdravy roznášali žiakom prvého a druhého stupňa členovia žiackeho parlamentu. Doručené pozdravy rozžiarili mnohé žiacke očká a nejedno srdiečko podskočilo od radosti pri pomyslení na osobu, ktorá pozdrav prichystala. Pozdravy potešili i mnohých učiteľov. Urobiť radosť niekomu však môžeme nielen počas Dňa svätého Valentína, môžeme tak urobiť kedykoľvek počas roka. Niekedy stačí aj milé slovo či pekný úsmev, môžeme tak zlepšiť deň tým ľuďom, na ktorých nám záleží.